**Tájékoztató**

**Völcsej Község Önkormányzata**

**2021. évi költségvetésének I. féléves végrehajtásáról**

**Tisztelt Képviselő-testület!**

Völcsej Község Önkormányzat 2021. I. félévi gazdálkodásának pénzügyi fedezetét folyamatosan biztosítottuk. A kötelező feladatainknak folyamatosan eleget tettünk, 2/2021.(III.02.) sz. költségvetési rendeletben elfogadott kiadásaink fedezete rendelkezésünkre állt.

Bankszámlánk és pénztárunk nyitó egyenlege 2021. január 1-jén 39 855 006 Ft volt, záró egyenlegünk június 30-án 16 064 838 Ft.

2021. június 30-ig a folyó év februárjában elfogadott költségvetés nem került módosításra.

**Az önkormányzat bevételi előirányzatainak teljesülése az I. félév folyamán**

Eredeti előirányzat 94 529 019 Ft

Módosított ei. 94 783 144 Ft

Teljesítés 77 578 416 Ft 81,85%

Az önkormányzat éves bevételi előirányzatából a költségvetési bevétel 19 762 471 Ft, felhalmozási bevétel nem keletkezett, finanszírozási bevétel az előző évi maradvány igénybevétele 57 815 945 Ft.

A félév folyamán előirányzat módosításra a központi költségvetési támogatás emelkedése miatt (szociális ágazati pótlék havi összege pótelőirányzat formájában) került sor. Az összeg kiadási oldalon a falugondnok törvény szerinti illetményébe és munkaadókat terhelő járulék összegébe épül be.

A költségvetési bevételek 69,8 %-át a központi költségvetési támogatás adja. Ennek 58,84 % általános feladatokra felhasználható, a fennmaradó 41,16 % csak konkrét, kötelező (szociális, kulturális, kiegészítő bértámogatás) feladatok kiadásainak finanszírozására használható fel, szigorú elszámolásra kötelezett. Működési célú költségvetési támogatások címén kiegészítő támogatás érkezett 526 020 Ft értékben, valamint a 2020. évi elszámolások következtében a szociális étkeztetésre 130 720 Ft pótlólagos támogatást kaptunk.

***Az önkormányzat saját bevételei***

Eredeti előirányzat 8 777 302 Ft

Teljesítés 4 176 432 Ft 47,58%

Működési bevételünk a költségvetési bevételek mindössze 23,74 %-a. Gerincét a viziközmű tulajdon bérbeadása jelenti, mely azonban effektív bevételt nem jelent, hiszen a bérleti díj áfa alapja a közös pénzügyi alaphoz folyik be, Völcsej Önkormányzata csak könyveiben mutatja ki követelésként.

Másik pillérét a szociális étkezésből származó térítési díj bevétel jelenti, ennek azonban kiadási oldalon párja a vállalkozónak fizetett vásárolt élelmezés díja, vagyis szintén nem jelent nagyobb összegű saját bevételt.

***Közhatalmi bevételek***

Eredeti előirányzat 2 385 000 F

Teljesítés 1 631 953 Ft 68,43 %

***Finanszírozási bevételek***

Völcsej Község Önkormányzatának 2021.évi költségvetési rendeletének -2/2021 (III.02.)-elfogadását követően készült el a 2020.évi beszámoló, amiben a költségvetési maradvány korrekciós tételek miatt 57 815 945 Ft-ra változott.

**Kiadásainkról részletesen**

A 2021. évi költségvetési rendeletben előirányzott kiadások főösszege a fél év folyamán 94 529 019 Ft-ról 94 783 144 Ft-ra változott. Az előirányzat módosulás oka a központi költségvetésből havi részletekben érkező szociális ágazati pótlék, valamint az áfa fizetési kötelezettségünk, mely éves áfabevallóként később realizálódott.

A személyi juttatások és a hozzájuk kapcsolódó munkáltatói járulékok teljesítése, a dologi kiadások, a működési támogatások időarányosan történtek. A szociális és a felhalmozási kiadások teljesülése messze elmaradt a tárgyévre tervezett időarányos részétől. A szociális kiadások teljesítése az iskolakezdési támogatás kifizetésével szeptember, október hónapban realizálódik.

Beruházásaink közül befejeződött a Fő u. 38-55. számú házak előtti szakasz, valamint a Fő u. 1d-1 sz. házak előtti szakasz térkővel való burkolása.

Nagy részt pályázati forrásból valósult meg a Fő u. 10.-52. számú házak előtti szakasz csapadékvízelvezetése. Elszámolása folyamatban van. A hozzá kapcsolódó „K”-szegély kiépítése patkarendezéssel a közúthálózat megvalósításával egyidőben valósul majd meg.

***Személyi juttatás***

Eredeti előirányzat 6 814 286 Ft

Módosított ei. 6 953 865 Ft

Teljesítés 3 500 976 Ft 50 35%

***Dologi kiadások***

Eredeti előirányzat 18 008 299 Ft

Módosított ei. 18 811 299 Ft

Teljesítés 6 352 411 Ft 33,77%

***Ellátottak pénzbeni juttatásai***

Eredeti előirányzat 1 000 000 Ft

Teljesítés 270 000 Ft 27, 00 %

***Egyéb működési kiadások***

Eredeti előirányzat 24 238 932 Ft

Módosított ei. 23 528 843 Ft

Teljesítés 261 890 Ft

***Felhalmozási kiadások***

Eredeti előirányzat 42 386 791 Ft

Teljesítés 30 389 206 Ft 71,69%

Féléves gazdálkodásunkról összegezve elmondhatom, hogy bevételi előirányzataink nagy részben időarányosan teljesültek, fedezetül szolgálva kiadásainkra. Kiadási előirányzataink a költségvetésben elfogadottak szerint alakultak, működésünk, gazdálkodásunk stabil, kötelezettségeinknek határidőre eleget teszünk.

Tisztelt Képviselő-testület!

Az előterjesztés alapján Völcsej Község Önkormányzatának 2021. I. félévi költségvetéséről szóló beszámolót a kiegészítő táblázatokkal együtt a Képviselő-testületnek elfogadásra javaslom.

Völcsej, 2021.szeptember 10.

Szőke Attila

polgármester